Kriteret për Komitetin e Programeve Alternative (KPA)
1. Kryetar caktohet një prej anëtarëve të Këshillit Drejtues. Mbajtja e një titulli ndërkombëtar përbën domosdoshmëri.
2. Një nga anëtaret duhet të jetë auditues i brendshëm i certifikuar me titull ndërkombëtar (CIA), me një eksperiencë pune mbi 5 vite në fushën e auditimit të brendshëm. E preferueshme të ketë një eksperiencë të diversifikuar; si në sektorin privat (sektori bankar dhe tregtar – industrial) dhe sektorin shtetëror. Pjesëmarrja në mësimdhënie ose trajnime përbën një avantazh.
3. Një nga anëtarët e zgjedhur të ketë një njohuri të thellë dhe eksperiencë të mirëfilltë në përdorimin dhe zbatimin e standardeve kombëtare të kontabilitetit (SKK). Anëtari mund të jetë dhe nga anëtarët e IEKA-s (AL) ose/edhe nga kontabilistët e miratuar që e kanë ushtruar profesionin më shume se 10 vjet, e preferueshme të ketë qenë dhe trajtues për SKK.
4. Një nga anëtarët të zgjidhet nga audituesit ligjorë që kanë eksperiencë me kompanitë ndërkombëtare të auditimit për më shumë se 7 vite, të ketë eksperiencë të mirëfilltë me Standardet ndërkombëtare të Raportimit Financiar (SNRF), e preferueshme në aplikimin e tyre në pasqyrat financiare në sektorë të ndryshëm. Pjesëmarrja në mësimdhënie ose trajnime përbën një avantazh.
5. Një nga anëtarët e zgjedhur duhet të ketë njohuri të thella të legjislacionit tatimor, të ketë punuar në këtë sektor për më shumë se 7 vite, të ketë eksperiencë të gjerë në disa sektorë të ekonomisë. E preferueshme të ketë punuar në angazhime tatimore të një niveli të lartë si p.sh.: Transferimi çmimit, taksimi i konsolidimeve etj. Jo domosdoshmërish auditues ligjor. Pjesëmarrja në mësimdhënie ose trajnime përbën një avantazh.

Kriteret për Komitetin e Kontrollit të Cilësisë (KKC)

Për organizimin dhe drejtimin e kontrollit për cilësinë e kryerjes të angazhimeve krijohet Komiteti i Kontrollit te Cilësisë, i cili përbëhet nga 5 anëtarë, sipas përbërjes së mëposhtme:

1. Nga të cilët tre janë Auditues Ligjorë me përvojë dhe emër të mirë, nga të cilët kryetari duhet të jetë anëtar i Këshillit Drejtues të IEKAs. Anëtaret nuk duhet të kenë marre masa disiplinore në tre vitet e fundit nga BMP dhe IEKA, si dhe duhet të kenë përmbushur orët e kualifikimit e vijueshëm për këtë periudhë. Përzgjedhja e dy Audituesve Ligjorë, anëtarë të këtij Komiteti, do t’i nënshtrohet rregullave apo kritereve që vijnë nga zbatimi i Ligjit 10091/2009, i ndryshuar, si dhe Statutit të organizatës profesionale. 
2. Një anëtar që ka eksperiencë mbi 10 vjet në fushën juridike dhe që ka eksperiencë në fushën e legjislacionit tregtar apo dhënien e trajnimeve në këtë fushë.
3. Një anëtar duhet të jenë profesionist i fushës së auditimit dhe mund të vijë nga bota akademike, ose nga autoritetet mbikëqyrëse të sektorëve të rregulluar të ekonomisë. 

Përmbushja e kritereve të mësipërme do të vërtetohet me anë të dokumenteve të vlefshme si Jetëshkrimi personal, Certifikata apo vërtetime te lëshuara nga organet kompetente.

Kriteret për Komitetin për Standardet Profesionale dhe Etikën (KSPE)
Komisioni për Standardet Profesionale dhe Etiken Profesionale përbehet nga 5 Anëtarë. Kryetar caktohet një prej anëtarëve të Këshillit Drejtues, dhe 4 Anëtarë të tjerë te cilët përzgjidhen nëpërmjet një procedure aplikimi transparent nga Anëtaret në Regjistrin Publik te IEKA.
Mandati i Kryetarit te Komisionit dhe anetareve te tjere eshte 4 vjecar.
Kriteret për përzgjedhjen e 4 Anëtareve të tjerë pjesë përbërëse e këtij Komisioni janë:
1. Avantazh përben titulli CPA apo ACCA në një shtet tjetër dhe anëtarësia në një organizate profesionale të audituesve ligjorë në një shtet tjetër;
2. të jenë anëtarë aktivë të IEKA;
3. të kenë eksperiencë në auditimin ligjor prej të paktën 5 vitesh;
4. të mos kenë kryer shkelje ligjore apo statutore;
5. të kenë shlyer në kohë kuotat e anëtarësisë;
6. të kenë marrë pjesë në veprimtaritë kualifikuese të IEKA apo institucioneve të ngjashme të huaja ACCA apo CPA;
7. nuk kanë qenë subjekt i ndonjë mase disiplinore nga IEKA apo BMP gjatë 5 viteve të fundit;
8. mos të jenë ortake në të njëjtën shoqëri auditimi;
9. mos të kenë papajtueshmëri me kërkesat e Ligjit 10091/2009, Neni 32 i tij.


Kriteret për Komitetin e Edukimit dhe Praktikës Profesionale (KEPP)

KEPP përbëhet nga 5 anëtarë, të cilët emërohen nga Këshilli Drejtues sipas përbërjes së mëposhtme:
1. Kryetar caktohet një prej anëtarëve të Këshillit Drejtues. Mbajtja e një titulli ndërkombëtar përbën avantazh.
2. Një anëtar zgjidhet midis anëtarëve që ushtrojnë profesionin i cili ka mbi 5 vjet eksperiencë  në fushën e auditimit. Eksperienca ndërkombëtare, eksperienca në mësimdhënie dhe/ose ofrimi i trajnimeve në fushën e auditimit dhe kontabilitetit përbën avantazh. Anëtari nuk duhet të ketë marrë masa disiplinore në vitin e fundit nga BMP dhe IEKA, duhet të ketë përmbushur orët e kualifikimit të vijueshëm dhe të ketë paguar kuotat e anëtarësisë pranë IEKA.
3. Një anëtar zgjidhet nga audituesit ligjor, qoftë në listën që e ushtrojnë profesionin ose jo që ka eksperiencë në fushën fiskale dhe mësimdhënien apo dhënien e trajnimeve në fushën e legjislacionit fiskal. Anëtari nuk duhet të ketë marrë masa disiplinore në vitin e fundit nga BMP dhe IEKA, duhet të ketë përmbushur orët e kualifikimit të vijueshëm dhe të ketë paguar kuotat e anëtarësisë pranë IEKA.
4. Një anëtar që ka eksperiencë mbi 10 vjet në fushën juridike dhe që ka eksperiencë në fushën e legjislacionit tregtar dhe mësimdhënien apo dhënien e trajnimeve në fushën e legjislacionit tregtar.
5. Një anëtar që ka mbi 10 vjet eksperiencë akademike dhe profesionale në fushën e modeleve të organizimit, drejtimit, qeverisjes, kontrollit të brendshëm të njësive ekonomike të biznesit (personave juridikë) ose përdorimi i sistemeve të informacionit dhe të informatikës. Avantazh përbën eksperienca në fushën e gjenerimit të projekteve, mbajtja e një titulli ndërkombëtar dhe eksperienca në hartimin e programeve mësimore.

Kriteret për Komitetin e Kualifikimit të Vijueshëm (KKV)

KKV përbëhet nga 5 anëtarë, të cilët emërohen nga Këshilli Drejtues sipas përbërjes së mëposhtme:

1. Kryetar caktohet një prej anëtarëve të Këshillit Drejtues.
2. Tre anëtarë zgjidhen midis anëtarëve që kanë mbi 5 vjet që kane marrë licencimin si auditues ligjor. Anëtari nuk duhet të ketë marrë masa disiplinore në vitin e fundit nga BMP dhe IEKA, duhet të ketë përmbushur orët e kualifikimit të vijueshëm dhe të ketë paguar kuotat e anëtarësisë pranë IEKA.
3. Një anëtar të zgjidhet nga jashtë anëtarësisë së Institutit, midis individëve të spikatur nga bota akademike apo profesionale e rregullatorë.


Kriteret për Komitetin e Regjistrimit (KR)

Komiteti i Regjistrimit përbëhet nga pesë anëtarë, të cilët emërohen për një periudhë katërvjeçare nga Këshilli Drejtues i organizatës profesionale, sipas propozimeve të mëposhtme:
a) tre anëtarë, me propozim nga Këshilli Drejtues i organizatës profesionale të audituesve ligjorë,
b) dy anëtarë, respektivisht nga ministria përgjegjëse për financat dhe ekonominë, me profil në fushën e ekonomisë dhe/ose jurisprudencës, si dhe me njohuri në fushën e kontabilitetit, auditimit dhe financës.

Anëtarët e Komitetit të Regjistrimit duhet të jenë:
1. individë të diplomuar dhe të specializuar me profil në fushën e ekonomisë dhe/ose jurisprudencës;
2. me njohuri në fushën e kontabilitetit, auditimit dhe financës dhe të mos jenë në kushtet e konfliktit të interesit në ushtrimin e kompetencave të tyre;
3. Nuk duhet të mbajnë funksione ekzekutive pranë organizatës profesionale të audituesve ligjorë. Në rastet e konfliktit të përkohshëm të interesit që lidhet me ushtrimin e kompetencave, anëtari duhet të sigurohet që të marrë masat për shmangien e konfliktit.

Kriteret për Komitetin e Investigimit dhe Disiplinës (KID)

KID përbëhet nga 5 anëtarë, të cilët emërohen nga Këshilli Drejtues sipas përbërjes së mëposhtme:
1. Kryetar caktohet një prej anëtarëve të Këshillit Drejtues.
2. Tre anëtarë zgjidhen midis anëtarëve që kanë mbi 5 vjet që kane marrë licencimin si auditues ligjor. Anëtari nuk duhet të ketë marrë masa disiplinore në vitin e fundit nga BMP dhe IEKA, duhet të ketë përmbushur orët e kualifikimit të vijueshëm dhe të ketë paguar kuotat e anëtarësisë pranë IEKA.
3. Një anëtar të zgjidhet nga jashtë anëtarësisë së Institutit, midis individëve të spikatur nga bota akademike apo profesionale e rregullatorë.
